b'\n_START_ARTICLE_\nPitk\xc3\xa4st\xc3\xa4 aikaa\n_START_SECTION_\nTaustaa\n_START_PARAGRAPH_\nPitk\xc3\xa4st\xc3\xa4 aikaa on Rostin mukaan ensimm\xc3\xa4inen albumi, jonka tekoon h\xc3\xa4n vaikutti itse paljon ja jonka tuotannossa h\xc3\xa4n oli mukana alusta loppuun asti. Sit\xc3\xa4 tehtiin yhteens\xc3\xa4 kolme vuotta. Albumia alettiin rakentaa, kun Rosti teki levytyssopimuksen Universalin kanssa ja Riku Mattila ehdotti Rostille yhteisty\xc3\xb6t\xc3\xa4 Matti Mikkolan kanssa. Mikkola on Tehosekoittimen entinen kitaristi, ja h\xc3\xa4n nousi uudelleen esiin tuotettuaan Pepe Willbergin suosiota saavuttaneen albumin, Pepe & Saimaa. Rostin edellinen albumi, Vicky Rock Vol.1, sis\xc3\xa4lsi k\xc3\xa4\xc3\xa4nn\xc3\xb6sversioita tunnetuista rock-kappaleista, kun taas Pitk\xc3\xa4st\xc3\xa4 aikaa on \xe2\x80\x9dhienostunutta retropoppia\xe2\x80\x9d. Edellisen albumin ja t\xc3\xa4m\xc3\xa4n v\xc3\xa4lill\xc3\xa4 on yli seitsem\xc3\xa4n vuotta, mink\xc3\xa4 vuoksi nimeksi valikoitui "Pitk\xc3\xa4st\xc3\xa4 aikaa"._NEWLINE_Rosti ja Mikkola saivat albumia varten lukuisia demoja, joista he valitsivat Rostille miellytt\xc3\xa4vimm\xc3\xa4t kappaleet. Albumin teolle tuli my\xc3\xb6s viivytyksi\xc3\xa4, joiden vuoksi tekoprosessi oli pitk\xc3\xa4. Albumin julkaisun j\xc3\xa4lkeen Rosti aloitti Porista Jean S. -yhtyeen kanssa 40\xe2\x80\x93vuotistaiteilijajuhlakiertueensa.\n_START_SECTION_\nAlbumin tyyli\n_START_PARAGRAPH_\nAlbumi on tyylillisesti samankaltainen kuin Mikkolan tuottama Pepe & Saimaa -albumi. Ne molemmat sis\xc3\xa4lt\xc3\xa4v\xc3\xa4t \xe2\x80\x9djousia ja torvia; suureellisuutta ja j\xc3\xa4ttislovareita\xe2\x80\x9d. Rosti on itse kuvaillut albumia soul-vaikutteiseksi, upeasti soitetuksi ja h\xc3\xa4nen parhaaksi albumikseen t\xc3\xa4h\xc3\xa4n asti. Helsingin Sanomien arviossa kuvattiin albumin tyyli\xc3\xa4 n\xc3\xa4in: \xe2\x80\x9dMukana on diskoa aitoine jousineen. Motownia, tyylikk\xc3\xa4it\xc3\xa4 j\xc3\xa4ttislovareitakin. 1960\xe2\x80\x9370-lukujen massiivisin soundein. \xe2\x80\x93 \xe2\x80\x93 Valikoimasta l\xc3\xb6ytyy bluesin karheutta, soulin muhkeutta, gospelin sielukkuutta.\xe2\x80\x9d Dusty Springfield oli er\xc3\xa4s albumin esikuvista._NEWLINE_Albumin kappaleet ovat kotimaista tuotantoa, lukuun ottamatta viimeist\xc3\xa4 raitaa, \xe2\x80\x9dNo mit\xc3\xa4 pidit\xe2\x80\x9d, joka on k\xc3\xa4\xc3\xa4nn\xc3\xb6s Jason Mrazin kappaleesta "You Fckn Did It". Rosti on valinnut k\xc3\xa4\xc3\xa4nn\xc3\xb6skappaleen yhdeksi suosikikseen albumilta. Se kertoo h\xc3\xa4nen 40\xe2\x80\x93vuotisesta urastaan. Kaikki albumin sanoitukset ovat Rostin itsens\xc3\xa4 hyv\xc3\xa4ksymi\xc3\xa4 tai sellaisia aiheita, jotka h\xc3\xa4n on itse sanellut kappaleiden tekij\xc3\xb6ille. Artisti on kertonut seisovansa lyriikoiden takana.\n_START_SECTION_\nVastaanotto\n_START_PARAGRAPH_\nAlbumi sai kriitikoilta positiivisia arvioita. Helsingin Sanomien Mari Koppinen kuvaili albumin j\xc3\xa4lke\xc3\xa4 parhaimmillaan hillitt\xc3\xb6m\xc3\xa4ksi ilotteluksi. \xe2\x80\x9dKovinkaan monen suomalaislaulajan \xc3\xa4\xc3\xa4ni saati habitus ei t\xc3\xa4h\xc3\xa4n materiaaliin riitt\xc3\xa4isi. Rostille t\xc3\xa4m\xc3\xa4 kaikki on t\xc3\xa4ysin luontevaa\xe2\x80\x9d, Koppinen kirjoittaa. H\xc3\xa4n otti my\xc3\xb6s esille yht\xc3\xa4l\xc3\xa4isyydet Pepe Willbergin Pepe & Saimaa -albumin kanssa, josta l\xc3\xb6ytyy my\xc3\xb6s \xe2\x80\x9dmuhkeat sovitukset ja iso orkesteri\xe2\x80\x9d. Molempien albumien taustalla on sama tuottaja, Matti Mikkola. My\xc3\xb6s Oma-aika-lehden Antti Aro huomasi samankaltaisuudet Willbergiin. Mikkola my\xc3\xb6nsi Iskelm\xc3\xa4radiolle artistien musiikissa olevan samoja piirteit\xc3\xa4._NEWLINE_Helsingin Sanomien arviossa l\xc3\xb6ydettiin muutama kunnianhimottomampi kappale, mutta lopuksi Rostin mainitaan saaneen viimein arvoistansa materiaalia. Parhaiksi hetkiksi nostetaan kappaleet \xe2\x80\x9dLeikit\xc3\xa4\xc3\xa4n\xe2\x80\x9d, \xe2\x80\x9dRakastaa tahdoin\xe2\x80\x9d ja \xe2\x80\x9dSusilapsi\xe2\x80\x9d, jota Koppinen kuvailee \xe2\x80\x9doikeaksi s\xc3\xa4velhelmeksi\xe2\x80\x9d. Kulttuurit\xc3\xa4hdet-sivusto antoi albumille nelj\xc3\xa4 t\xc3\xa4hte\xc3\xa4 viidest\xc3\xa4. Kirjoittaja kuvaa sit\xc3\xa4 \xe2\x80\x9del\xc3\xa4m\xc3\xa4nkokemuksien makuiseksi, monipuoliseksi julkaisuksi\xe2\x80\x9d._NEWLINE_Jukka Haarma kirjoitti albumin olevan ep\xc3\xa4tasainen, mutta siin\xc3\xa4 on ollut \xe2\x80\x9dtahtoa ja ajatusta\xe2\x80\x9d. H\xc3\xa4n nostaa \xc3\xa4\xc3\xa4nitteen kohokohdaksi kappaleen \xe2\x80\x9dRakastaa tahdoin\xe2\x80\x9d. Oma-aika kehuu albumin kokonaisuutta "moderniksi ja ehk\xc3\xa4ksi".\n_START_SECTION_\nSinglet\n_START_PARAGRAPH_\nAlbumin ensimm\xc3\xa4inen single, \xe2\x80\x9dYst\xc3\xa4v\xc3\xa4lle\xe2\x80\x9d, julkaistiin 13. syyskuuta 2013. Rosti osallistui kappaleella Syksyn S\xc3\xa4vel -kilpailuun syksyll\xc3\xa4 2013. Kilpailun voitti Suvi Ter\xc3\xa4sniska kappaleella \xe2\x80\x9dT\xc3\xa4ydellinen el\xc3\xa4m\xc3\xa4\xe2\x80\x9d. Toinen single, \xe2\x80\x9dLeikit\xc3\xa4\xc3\xa4n\xe2\x80\x9d, julkaistiin 15. elokuuta 2014. \xe2\x80\x9dAvara luonto\xe2\x80\x9d oli alkujaan valikoitumassa toiseksi singleksi, mutta lopulta singleksi valittiin \xe2\x80\x9dLeikit\xc3\xa4\xc3\xa4n\xe2\x80\x9d. Kappale nousi Suomen radiosoittolistan 89:nneksi viikolla 39.'